Holhoarnigen

De holhoarnigen (wittenskiplike namme: Bovidae) foarmje in famylje fan krapoan 140 bistesoarten fan 'e klasse fan 'e sûchdieren (Mammalia) en it skift fan 'e evenhoevigen (Artiodactyla), dêr't û.o. de ko, it skiep en de geit ta hearre. Holhoarnigen ûnderskiede harren troch (alteast by de mantsjes) karakteristike, oer it algemien kromme hoarnen sûnder fertakkings dy't bedutsen binne troch in permaninte laach keratine. De famylje is tige wiid ferspraat, mei ûnderskate soarten dy't lânseigen binne yn Aazje, Afrika, Jeropa en Noard-Amearika.

De holhoarnigen binne frijwol allegearre herbivoaren, útsein de measte duikersoarten, dy't omnivoar binne. Yn grutte rinne de holhoarnigen útinoar fan 'e gaur, in wyld kobist út Aazje, dat in skofthichte fan 2,2 m hat, oant de dwerchantilope, dy't sa'n 3 kg weaget en like grut is as in hûskat. Se libje yn in ferskaat oan biotopen, fan woastyn en toendra oant tropysk reinwâld.

Famylje-opbou

 famylje holhoarnigen (Bovidae)
 ûnderfamylje duikers (Cephalophinae): 21 soarten lytse antilopen
 ûnderfamylje dwerchantilopen (Nesotraginae): 2 soarten lytse antilopen
 ûnderfamylje echte antilopen (Antilopinae): 33 soarten gazellen, dwerchantilopen en saiga's
 ûnderfamylje geiteftigen of bokken (Caprinae): 33 soarten skiep, geiten, muskusoksen en oaren
 ûnderfamylje hynste-antilopen (Hippotraginae): 7 soarten weidzjende antilopen
 ûnderfamylje Hypsodontinae †
 ûnderfamylje ympala's (Aepycerotinae): 1 soarte ympala
 ûnderfamylje klipspringers (Oreotraginae): 1 soarte lytse antilope
 ûnderfamylje kobisten (Bovinae): 27 soarten kij, buffels, bizons en spiraalhoarnige antilopen
 ûnderfamylje kowe-antilopen (Alcelaphinae): 10 soarten gnoes en oanbesibbe antilopen
 ûnderfamylje reebokantilopen (Peleinae): 1 soarte lytse antilope (ek wol yn Reduncinae)
 ûnderfamylje reidbokken en wetterbokken (Reduncinae): 9 soarten lytseftige antilopen
 ûnderfamylje Tibetaanske antilopen (Pantholopinae): 1 soarte antilope  (moat mooglik oan Caprinae tafoege wurde)

Kategory:Sûchdierefamylje
Kategory:Evenhoevige